b'\n_START_ARTICLE_\nAnderson Lu\xc3\xads de Abreu Oliveira\n_START_SECTION_\nGr\xc3\xaamio\n_START_PARAGRAPH_\nAnderson je kot mladinec za\xc4\x8del igrati nogomet pri klubu Gr\xc3\xaamio in v drugi polovici sezone 2005 zaigral na petih tekmah brazilske S\xc3\xa9rie B . \xc5\xbde v za\xc4\x8detku tiste sezone je za klub nastopil na prvenstvu zvezne dr\xc5\xbeave Ga\xc3\xbacho. Za Gr\xc3\xaamio je zadel odlo\xc4\x8dilni gol, ki je klub popeljal nazaj v Serie A, ko je zadel na zadnji tekmi proti klubu Nautico. Zadetek je bil toliko bolj pomemben, ker je imel njegov klub takrat samo sedem igralcev na igri\xc5\xa1\xc4\x8du, tik pred tem pa je Nautico obranil enajstmetrovko. Gr\xc3\xaamio je na koncu tekmo dobil z 1:0.\n_START_SECTION_\nPorto\n_START_PARAGRAPH_\nDecembra 2005 je Anderson prestopil k portugalskemu klubu FC Porto. Zanj je v prvi portugalski ligi prvi\xc4\x8d nastopil 5. marca 2006, do konca sezone pa je postal eden klju\xc4\x8dnih igralcev kluba, ki je ob koncu sezone osvojil naslov portugalskega pokalnega prvaka. V naslednji sezoni je s klubom prvi\xc4\x8d nastopil v Nogometni Ligi prvakov, debi pa je do\xc5\xbeivel na tekmi proti moskovskemu klubu CSKA. Zaradi zlomljene noge Anderson v sezoni 2006/07 pet mesecev ni mogel igrati.\n_START_SECTION_\nManchester United\n_START_PARAGRAPH_\n30. maja 2007 so na uradni strani kluba Manchester United FC potrdili, da se je klub dogovoril za prestop Andersona za neimenovano od\xc5\xa1kodnino, ki naj bi po neuradnih podatkih zna\xc5\xa1ala okoli 18 milijonov funtov. 29. junija 2007 je dobil delovno dovoljenje, prestop pa je bil zaklju\xc4\x8den 2. julija. Anderson je z Manchestrom podpisal petletno pogodbo in tako postal \xc5\xa1ele drugi brazilec v dresu tega kluba, po tem, ko pred njim v klubu ni najbolj blestel Kl\xc3\xa9berson. Anderson je bil \xc5\xbee pred prestopom velik prijatelj dveh portugalcev, Cristiana Ronalda in Nanija. Dodeljen mu je bil dres s \xc5\xa1tevilko 8, ki jo je pred njim nosil Wayne Rooney. Za Manchester je prvi\xc4\x8d nastopil 3. avgusta 2007, ko je odigral 45 minut na pripravljalni prijateljski tekmi proti Doncaster Roversom, ki jo je United dobil z 2:0._NEWLINE_V prvi angle\xc5\xa1ki ligi je prvi\xc4\x8d zaigral 1. septembra 2007 na tekmi proti Sunderlandu. Po prvem pol\xc4\x8dasu ga je na igri\xc5\xa1\xc4\x8du zamenjal Louis Saha, ki je kasneje zadel zmagoviti gol. V Ligi prvakov je za Manchester prvi\xc4\x8d zaigral na tekmi proti Sportingu, ko je v 76. minuti zamenjal Ryana Giggsa. Prvi\xc4\x8d je vseh 90 minut odigral na tekmi pokala Carling proti Coventry Cityju 26. septembra 2007. Takrat je bila ekipa sestavljena prete\xc5\xbeno iz rezervnih igralcev. Manchester United je tekmo izgubil z 2:0, Alex Ferguson pa ga je vseeno ozna\xc4\x8dil za najbolj\xc5\xa1ega igralca svojega mo\xc5\xa1tva._NEWLINE_Prvi gol za United je dosegel 29. julija 2009 na tekmi pokala Audi proti Boci Juniors iz prostega strela. Ker je \xc5\xa1lo za prijateljsko tekmo, gol ni zabele\xc5\xbeen v uradni statistiki. Prvi gol za United v Premier League pa je dosegel 12. septembra 2009 na tekmi proti Tottenhamu.\n_START_SECTION_\nReprezentan\xc4\x8dna kariera\n_START_PARAGRAPH_\nAprila 2005 je prvi\xc4\x8d nastopil za brazilsko reprezentanco do 17 let. Nastopil je na ju\xc5\xbenoameri\xc5\xa1kem prvenstvu U-17, oktobra prihodnje leto pa je dobil priznanje za najbolj\xc5\xa1ega mladega igralca nogometnega svetovnega prvenstva U-17._NEWLINE_Anderson je za \xc4\x8dlansko brazilsko reprezentanco prvi\xc4\x8d zaigral 27. junija 2007. Takrat je Brazilija z 2:0 izgubila tekmo Copa Am\xc3\xa9rice proti Mehiki. Na tej tekmi je Anderson pri\xc5\xa1el v igro kot menjava. Za Brazilijo je v prvi postavi prvi\xc4\x8d zaigral 1. julija 2007 na tekmi proti \xc4\x8cilu, ki jo je Brazlija dobila s 3:0._NEWLINE_Februarja 2008 ga je selektor Dunga znova vpoklical v reprezentanco za tekmo proti Irski, ki jo je Brazilija dobila z 1:0.'